Is-sewwieqa tal-Mercedes se jkunu fiż-żewġ truf tal-grid illum hekk kif Hamilton esperjenza problemi fil-magna li żammewh milli jirreġistra ħin validu, b'kuntrast ma' Rosberg illi kiseb l-ewwel pole tiegħu tal-2016. Problemi tekniċi Bix-xita li għamlet fit-tielet sessjoni ta' prattika, iż-żewġ sewwieqa tal-Mercedes ħadu ċans bir-roti intermedji, però deher ċar li t-traċċat kien nixef wisq għalihom. Madankollu, xorta kien għad hemm diversi għadajjar fosthom waħda li tellfet il-kontroll lil Wehrlein illi kellu inċident li wasal għas-sospenzjoni tal-kwalifiki għal 20 minuta. Wara din il-waqfa, Hamilton ipprova jagħmel xi dawriet però problemi fil-magna ġegħluh jabbanduna t-traċċat u jitlaq mill-aħħar post. Barra l-kampjun tad-dinja u Wehrlein, f'Q1 kienu eliminati wkoll Haryanto, Palmer, Gutierrez u Magnussen. Żbalji deċiżivi Għal diversi minuti, Q2 deher li se jkun inqas drammatiku mis-sessjoni preċedenti. Madankollu, inċident stramb ta' Hulkenberg illi nqaletlu rota waqt li kien qed isuq, wassal għall-ħruġ mill-ġdid tal-bnadar il-ħomor u interruzzjoni ta' 20 minuta. Eventwalment, f'Q2 ġew eliminati Massa, Alonso, Button, Grosjean, Ericsson u Nasr kienu eliminati. Fl-ewwel fażi Q3 il-ġlieda għall-pole kienet bejn Rosberg u Raikkonen hekk kif Vettel għażel li jdum biex jagħmel l-ewwel tentattiv. Sadanittant, Ricciardo rnexxielu jidħol bejn dawn it-tnejn tal-ewwel u meta s-sewwieqa tal-Ferrari ppruvaw jidħlu fl-ewwel fillieri huma għamlu żbalji li żammewhom fit-tieni waħda.